**RESYME` OG SPØRSMÅL FRA DAGENS TALE, DATERT 13.06.2021**

**v/ Eirik Vikse**

**TEMA: Jesus er vårt håp i stormen**

Teksten er hentet fra;

Mark.6.45-52

Når vi leser teksten, kan vi trekke paralleller mellom GT og NT. Disiplene ble redde da de så Jesus komme gående på vannet. Men han sier til dem «Vær ved godt mot. Vær ikke redde. Det samme sa Moses til folket før de blir utfridd fra Egypt gjennom Dødehavet; «Vær ikke redde. Herren skal stride for dere (2.Mos.14.13.-14).

Under Israels vandring i ørken, hørte Gud deres klagerop og han gav dem manna som føde fra himmelen så lenge de vandret i ørkenen(2.Mos.16.4). Han glemte dem ikke, men likevel var de ikke fornøyd. Disiplene så at Jesus mettet 5 tusen på mirakuløst vis. Likevel tvilte de på ham, da Jesus kom gående på vannet.

Når Gud åpenbarte seg for Moses i den brennende busken spurte Moses hva han skulle si til israelsfolket om hvem som hadde sendt ham. Du skal svare «JEG ER har sendt deg», svarte Gud (2.Mos.3.14) Navnet understreker Guds evige og absolutte eksistens.

Jesus bekrefter sin Guddom, men vi faller ofte tilbake og kjenner på tvil. Men Jesus møter oss med nåde. Han følger med oss og møter oss med nåde når det stormer og vi tviler. Han kommer i rett tid.

**Spørsmål/fokusområder til bruk i småfellesskapene**

1. Les tekstene det er talt over høyt sammen i gruppa. Om det er brukt flere bibeltekster, kan dere velge hvilke dere vil lese høyt. La teksten synke inn ved at det er stille noen minutter, og be gjerne en bønn om Guds åpenbaring over teksten.
2. Samtal i noen minutter om de tankene du får når du leser teksten eller har hørt talen. (Dette punktet kan føre oss langt på viddene. Det er derfor lurt å begrense det til 3-4 innspill og ta disse med videre inn i neste spørsmål, gjerne ved å notere ned stikkord)
3. Samtal om disse 3 dimensjonene i teksten(e)
4. Hvordan berører teksten(e)/talen Guds forhold til meg og mitt forhold til Gud?
5. Hvordan berører teksten(e)/talen mitt forhold til småfellesskapet / menigheten?
6. Er det noe i teksten(e)/talen som vender blikket vårt ut til de vi er kalt til å vinne?
7. Del med gruppa hva Gud gir deg gjennom samtalen og hva han vil lære deg eller ønsker for deg i fortsettelsen.
8. Hva trenger du forbønn for?

Erfaringen vår er at ingen vil bruke denne ressursen likt. Dette er kun ment som en hjelp . Vær fri til å lede samtalen slik du kjenner blir riktig for din gruppe. Vi oppmuntrer deg til å spørre Gud hva han vil åpenbare for gruppen og for enkeltpersoner.